Vuurwapens: SVR-hoof 'óf onkundig óf moedswillig' | Netwerk24
Vuurwapens: SVR-hoof 'óf onkundig óf moedswillig'
Deur Alet van der Walt 14 September 2021 14:19
Die feit dat die hoof van die sentrale vuurwapenregister (SVR), brig. Lucky Mabule, wapeneienaars vir die agterstand in die verwerking van die aansoeke om lisensies wil blameer, wys dat hy nie weet hoe die stelsel werk nie, sê dr. Pieter Groenewald, leier van die VF Plus.
Belanghebbendes in die vuurwapensektor is op 6 September ingelig dat die SVR probleme ondervind met onvolledige aansoeke wat van polisiekantore ontvang word.
Mabule sê dit is aansoekers se plig om te verseker dat die aangewese vuurwapenoffisier die inligting volledig op die stelsel invoer.
Groenewald het by navraag gesê dit dui op Mabule se onkunde óf moedswilligheid en dat aansoekers nie eens toegelaat word om op die rekenaar te kyk wanneer die aansoeke ingedien word nie.
Hy het gesê die aangewese polisielid is verantwoordelik daarvoor dat die inligting korrek ingevoer word.
Volgens Groenewald wil dit lyk asof Mabule die blaam vir die chaos in die SVR op vuurwapeneienaars wil plaas.
Hy het gesê daar is onkundigheid by die polisielede en daar is al voorheen bewys dat inligting nie korrek in die polisiekantore by die stelsel ingevoer word nie.
Hy meen dit is 'n swak verskoning van Mabule, en as hy die verantwoordelikheid op die vuurwapeneienaars wil plaas, moet daar 'n stelsel soortgelyk aan dié van Suid-Afrikaanse Inkomstediens wees waarmee aansoekers hul eie aansoeke kan indien.
Fred Camphor, uitvoerende hoof van die SA Jagters-en-wildbewaringsvereniging (SA Jagters), wat sowat 44 000 jagters en sportskuts verteenwoordig, het gesê dit is belaglik om van die aansoekers vir vuurwapenlisensies te verwag om toe te sien dat die inligting op die stelsel korrek aangebring word.
"Dit is die werk van die aangewese polisieoffisiere in die polisiekantore en dit is waarvoor hulle betaal word."
Die polisie en die SVR het onlangs hul prestasieverslag aan die parlementêre portefeuljekomitee oor die polisie voorgelê.
Camphor het gesê volgens dié verslag is daar 'n agterstand van 188 296 aansoeke vir bevoegdheidsertifikate wat nog verwerk moet word.
Uit die verslag blyk dit ook dat daar 'n agterstand van 138 908 nuwe aansoeke is wat wag om verwerk te word – en dit sluit nie hernuwings in nie.
Dit bewys dat dit moontlik is om die proses binne 'n redelike tyd af te handel indien almal hul werk doen.
Camphor het verder gesê dat 29 758 vuurwapens gedurende die 2019-amnestieperiode ingedien is waarvoor eienaars heraansoeke vir lisensiëring ingedien het.
Nog net die helfte van dié aansoeke is verwerk.
Tydens die 2020-'21-amnestieperiode is 75 363 vuurwapens ingehandig waarvoor lisensie-aansoeke ingedien is. Volgens die polisieverslag is nog net 5,6% (4 241) van hierdie aansoeke afgehandel.
Camphor het gesê SA Jagters se ondervinding is dat dit tussen 12 en 18 maande neem om 'n vuurwapenlisensie uit te reik.
Die hernuwing van 'n vuurwapenlisensie neem ses tot agt maande, mits die aansoeker se bevoegdheid geldig is.
Hy het gesê daar is wel gevalle waar aansoeke binne drie tot vier weke afgehandel is.
"Dit bewys dat dit moontlik is om die proses binne 'n redelike tyd af te handel indien almal hul werk doen."
Volgens Camphor is wetsgehoorsame vuurwapeneienaars raadop met die polisie en die SVR se gesloer.
Hy het gesê die portefeuljekomitee oor die polisie het in April met belangegroepe vergader en belowe om behoorlike samesprekings met dié groepe te hervat.
"Dit is nou vyf maande sedert die April-vergadering en ons wag steeds dat samesprekings tussen die polisie en die vuurwapenbedryf hervat word."